
Társasjáték-pedagógia a többségi és a szegregált iskola tükrében

Kulcsszavak: szabadidő-szervezés; indirekt képességfejlesztés; játék; módszertan
Dolgozatom témája a modern társasjátékok alkalmazhatósága az indirekt képesség- és készségfejlesztés során. Ezt a témakört a gyermekek fejlesztéséhez alkalmazható alternatív módszerekre nyitott gyógypedagógus-hallgatóként a modern társasjátékok egyéni fejlődésre gyakorolt hatása, és a hozzájuk kapcsolódó, az oktatásban jelenleg kiaknázatlan lehetőségek miatt tartom fontosnak. A társasjáték-pedagógia a modern, nem direkt fejlesztési célból megalkotott társasjátékok hatásait vizsgálja, különös hangsúlyt fektetve olyan részképességekre, amelyek fejlesztése támogatja az egyén rezilienciájának, szociális és kognitív képességeinek fejlődését.
Célom választ találni az esetleges akadályozó tényezőkkel, a pedagógusok előismereteivel és a témához kapcsolódó attitűdjükkel összefüggő kérdésekre, illetve megvizsgálni egy rendszeres társasjáték-szakkör hatásait. Az elméleti háttér áttekintése, a fogalmak, alapelvek tisztázása és a speciális megfigyelési/mérési módszer ismertetése után végzett primer kutatásom során három irányból közelítem meg a témakört. A 2023/24-es tanévben egy többségi iskolában kéthetente és egy szegregált iskolában heti rendszerességgel társasjáték-foglalkozásokat tartottam. Elvégzett méréseim eredményeit egyéni megfigyelési naplókban rögzítettem, a kapott adatokat pedig csoportonként és nemenként statisztikai módszerekkel elemzem, majd diagramokon ábrázolom, értelmezésükhöz a foglalkozások után írt reflexiókban lejegyzett tapasztalatokat is segítségül hívom. Ezzel párhuzamosan különböző iskolatípusokban dolgozó pedagógusok társasjáték-alkalmazási szokásait mérem fel önkitöltős kérdőív formájában. Beszámolómat a Lencse Mátéval készített interjúmmal zárom, aki a Társasjáték-pedagógia című könyv társszerzője, társasjáték-tervező, pedagógus és a Toldi Tanoda vezetője.
Dolgozatom végén foglalom össze a következtetéseimet, emellett további kutatási ötleteket is megemlítek a témában a gyermekek igényeihez alkalmazkodó oktatási módszerek fejlődésének érdekében.



